Id-Deċiżjoni tal-Kummissjoni
tal-10 ta’ Frar 1997
rigward l-informazzjoni li għandha tiddaħħal fil-file kompjuterizzat tal-kunsinna ta’ annimali jew ta’ prodotti ta’ l-annimali minn pajjiżi terzi li jintbagħtu mill-ġdid
(Test ta’ rilevanza ta’ l-ŻEE)
(97/152/KE)
Il-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 92/438/KEE tat-13 ta’ Lulju 1992 dwar kompjuterizzazzjoni tal-proċeduri ta’ importazzjoni veterinarji (il-proġett Shift), li temenda d-Direttivi 90/675/KEE, 91/496/KEE, 91/628/KEE u d-Deċiżjoni 90/424/KEE, u li tħassar id-Deċiżjoni 88/192/KEE [1], kif l-aħħar emendata bl-Att ta’ l-Adeżjoni ta’ l-Awstrija, il-Finlandja u l-Isvezja, u partikolarment l-Artikolu 12 tiegħu,
Billi sistema ta’ informazzjoni trid tkun stabbilita għall-kunsinni ta’ annimali mibgħuta mill-ġdid minn uffiċċjali veterinarji fil-postijiet ta’ l-ispezzjoni fuq il-fruntieri;
Billi kull awtorità konċernata għandha jkollha aċċess kull meta trid għal file komputerizzat ta’ kunsinni ta’ annimali jew prodotti li jerġgħu jintbagħtu;
Billi l-informazzjoni li għandha tiddaħħal fil-file kompjuterizzat għandha tkun stabbilita sabiex tkun kapaċi tidentifika sewwa kunsinni mibgħuta mill-ġdid u r-raġunijiet għal dan;
Billi l-miżuri li hemm pprovdut għalihom f’din id-Deċiżjoni huma skond l-opinjoni tal-Kumitat Permanenti Veterinarju,
ADOTTAT DIN ID-DEĊIŻJONI:
Artikolu 1
L-informazzjoni li għandha tiddaħħal fil-file komputerizzat tal-kunsinni ta’ annimali jew prodotti ta’ l-annimali minn pajjiżi terzi li jkunu mibgħuta mill-ġdid għandhom ikunu kif stabbiliti fl-Anness.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussel, fl-10 ta’ Frar 1997.